கேள்வி: இலெமூர் கடற்கரை பற்றி விளக்கவும்.
பதில்: இலெமூர் கடற்கரை (''Lemur Beach'') இந்தியாவின் தமிழ்நாடு கன்னியாகுமரி மாவட்டம், கணபதிபுரம் பேரூராட்சி பகுதியில் அமைந்துள்ள ஒரு கடற்கரையாகும். இது நாகர்கோவில் நகரிலிருந்து சுமார் 13 கிலோமீட்டர் தொலைவிலும் கன்னியாகுமரி 32 கி.மீ., தொலைவிலும் அமைந்துள்ளது. நீலக்கடலும் நீண்ட மணல் பரப்பைக் கொண்ட கடற்கரையும் இக்கடற்கரையின் சிறப்புகளாகும். கடற்கரை மணல் பரப்பு சுத்தமாக இருப்பது மேலும் கூடுதல் சிறப்பாகும். ''குட்டி மாலத்தீவு, ஆயிரம் கால் பொழிமுகம்'' என்ற பெயர்களாலும் இக்கடற்கரை அழைக்கப்படுகிறது. பேச்சிப்பாறை அணையிலிருந்து கால்வாய் பாசனத்திற்காகத் திறந்து விடப்படும் தண்ணீர் கடலில் கலக்கும் கடற்கரைகளில் லெமூர் கடற்கரையும் ஒன்றாகும்.
கேள்வி: இலெமூர் கடற்கரை - பெயர் காரணம் பற்றி தகவல் சொல்.
பதில்: கன்னியாகுமரிக்கு தெற்கே அமைந்திருந்ததாகக் கருதப்படும் இலெமூரியா கண்டத்தின் நினைவாக, இந்தக் கடற்கரைக்கு இலெமூர் கடற்கரை என்ற பெயர் ஏற்பட்டது.
கேள்வி: இலெமூர் கடற்கரை - போக்குவரத்து பற்றி தகவல் சொல்.
பதில்: நாகர்கோவிலில் இருந்து இராஜாக்கமங்கலம் வழியாக குளச்சல் செல்லும் சாலையில் கணபதிபுரம் பகுதியில் இக்கடற்கரை அமைந்துள்ளது. நாகர்கோவிலில் அண்ணா பேருந்து நிலையத்தில் இருந்து குளச்சல், மண்டைக்காடு வழித்தடங்களில் செல்கின்ற அரசுப் பேருந்துகளில் ஏறி கணபதிபுரம் பேருந்து நிறுத்தத்தில் இறங்க வேண்டும். அங்கிருந்து வாடகை வாகனங்களில் இலெமூர் கடற்கரைக்குச் செல்லலாம்.